Преслава
Петя Колева Иванова, по-известна като Преслава, е българска попфолк певица. През 2018 г. сменя личното си име от Петя на Преслава. Тя е изпълнител от каталога на музикална компания „Пайнер“. Печелила е повече от 60 награди през кариерата си, сред които най-престижни са песен, певица и музикален идол на годината.

Биография 
Родена е на 26 юни 1984 г. в Добрич, в семейството на Янка и Кольо Тончеви – шивачка и международен шофьор. Има сестра, която е с три години по-голяма, и е народна певица от музикална компания „Пайнер“ – Ивелина Колева. На 14 септември 2018 г. Преслава ражда дъщеря си Паола.

Преслава е завършила музикалното си образование в училище по изкуствата СОУ Св. Климент Охридски в Добрич, със специалност фолклорно пеене и музикален инструмент гъдулка. Едва 7-годишна изпява първата си песен с оркестър – „Тръгнала ми е Милена“. На 14 години участва във Великденското добруджанско надсвирване в гр. Генерал Тошево. Макар и против волята на родителите си, започва да пее още от 15-годишна по заведения. В ученическите си години със свои съученици сформират оркестър и го кръщават „Шанс“, а първия оркестър, с който е работила професионално е формация „Мега“. През лятото на 2003 г. Милко Калайджиев я открива за голямата сцена и я кани да пее с неговия оркестър в редица заведения по Черноморието, като преди това тя взима участие в клиповете към песните „Дръж ме да не падна“, „Не отказвам на жена“ и „Танцувай с мен“. Само няколко месеца по-късно Петя вече е част от музикална компания „Пайнер“ под творческия псевдоним Преслава.

Притежава плътен и лесно разпознаваем глас – мецосопран. Способна да пее много стилове музика – попфолк, фолклор, поп, рок, джаз. Тя е първата певица, носителка на отличието „Музикален идол“ на телевизия „Планета“, и единствената в историята на попфолка, чиито общи титли „Певица на годината“ се изчисляват на 13. Певицата също така е отличена и с две международни награди за Най-популярна българска певица в чужбина и за Балканска звезда на Международните музикални награди съответно в Черна гора и в Истанбул Освен това тя е от най-награждаваните български певици – нейните отличия и награди са почти 60 на брой, придобити за 10 години.

Музикална кариера 
 2005 г.

През април 2005 г. Преслава издава песента „Дяволско желание“, а през юни се появява „Завинаги твоя“. Певицата е поканена да участва в националното лятно турне Планета прима 2005. През ноември излиза вторият ѝ албум „Дяволско желание“, а пилотната песен към него е „Финални думи“. Албумът съдържа 12 песни, от които 4 са с видеоклипове. В последните дни на 2005 г. Преслава приключва реализацията на албума, заснемайки видео на песента „Нямам право“. От новите песни, които не успяват да получат клип най-силно изпъква баладата „Безразлична“.

 2006 г.

През пролетта на 2006 г. Преслава пуска „И когато съмне“. Няколко месеца по-късно става рекламно лице на мастика Карнобатска и заснема клип към рекламната песен – „Предай се на желанието“. Отново взема участие в националното лятно турне на Планета. През лятото излиза първият дует на Преслава и Борис Дали – „Първи в сърцето“. През есента излиза видеоклипът на „Заклевам те“, като в същото време певицата пуска третия си пореден албум – „Интрига“, който съдържа общо 12 песни, върху 5 от тях са заснети клипове. Пилотната песен към този албум е „Лъжа е“, която е смесица между поп-фолк и рок, а видеото по нея се завърта на 20 декември.

 2007 г.

През пролетта на 2007 г. излиза видеото на песента „Нищо друго“, част от албума „Интрига“. Малко след това певицата снима втора реклама за Карнобатска, както и клип към песента „Предай се на желанието 2“. Преслава отново участва на лятното турне на Планета, като преди това излиза видеото на „Мъж на хоризонта“. След турнето тя работи върху нов албум, който е озаглавен „Не съм ангел“. Албумът съдържа 12 песни, от тях 5 са с видеоклипове. Пилотната песен на албума е „Водка с утеха“, която се превръща в хит без видеоклип. До края на 2007 г. излизат клипове върху парчетата „Моят нов любовник“ (11 декември) и заглавната песен „Не съм ангел“ (29 декември).

 2008 г.

През май 2008 г. Преслава заснема видео към песента „Последен адрес“, това е последният клип на песен от албума „Не съм ангел“, който е обявен впоследствие за златен по продажби. Скоро след това излиза песента „Остави ми“, която е спрягана за участие в Евровизия, но това не се реализира и песента не е официално издадена. Преслава отново участва в турнето на Планета, като този път закрива концертите. През лятото излиза поредната песен на певицата – „Новата ти“, която се превръща в един от хитовете на годината, а видеоклипът към нея се завърта на 27 септември. На 4 ноември същата година в ефир тръгва видеото на „От добрите момичета“, а само месец по-късно Преслава представя нова балада със заглавие „Силните мъже“.

 2009 г.

В началото на 2009 година Преслава е поканена на наградите Монтефолк в Черна гора, където е отличена като „Най-известна българска звезда“. На 26 март излиза поредната песен на певицата и видеоклип към нея – „Червена точка“. През юни са факт вторият дует на Преслава и Борис Дали – „Бързо ли говоря“ и самостоятелната песен „Зле разпределени“. На лятното турне на фирма Пайнер Преслава отново закрива концертите. През есента певицата представя песните „Феномен“, „Пази се от приятелки“ и „Обещай ми“, от които с клип на 1 септември излиза „Феномен“. „Пази се от приятелки“ е петият студиен албум на певицата, в който място намира първият ѝ дует с Константин– „Усещане за Мерилин“, чийто клип е определян като един от най-мащабните проекти в България. Албумът съдържа 14 песни, върху 6 от тях има заснети видеоклипове. Вторият дует с Константин – „Не ми пречи“ е представен на концерта на телевизия Планета по случай осмата годишнина на телевизията на 26 ноември.

 2010 г.

На 11 февруари 2010 г. излиза песента „Дишай“. На 25 май същата година е пуснато видеото към песента „Пия за тебе“, която е в дует с Елена Паришева. На 11 юли с видео се завърта песента „Жените след мен“, която е представена на лятното турне, в което Преслава се включва за шеста поредна година.

 2011 г.

След 6-месечна творческа пауза, на 1 януари 2011 г. в 01:11 ч. е пуснато видеото към песента „Как ти стои“. На 18 февруари излиза видеоклипът към песента „Мръсно и полека“. На 23 февруари, на наградите на телевизия „Планета“, Преслава и Галена представят първия си дует – „Хайде, откажи ме“, чиято видеопремиера е на 12 март. На 20 юни в Мрежата изтича нова песен на Преслава, озаглавена „Помощ“, но певицата има планове да заложи на друго парче за летния сезон. На 5 август певицата прави двойна премиера на дългоочаквания летен сингъл и клип към него – „Като за финал“. Това е и пилотното парче към предстоящия шести самостоятелен албум на Преслава. Неговото заглавие е „Как ти стои“. Появява се на 11 ноември 2011 г. и съдържа 13 песни, от които 6 са нови, 6 са и видеоклиповете на песни към албума. От новите песни най-голяма популярност постига песента „От мен питието“.

 2012 г.

Първата песен, която Преслава представя за годината е „Лудата дойде“. Тя се завърта с ТВ версия на 24 април, а официалният видеоклип се появява на 15 май 2012 г., след 10-месечна видеопауза от страна па певицата. В началото на лятото Преслава заминава за САЩ, където в рамките на 5 концерта реализира своето първо самостоятелно турне – Preslava USA Tour 2012. През есента излизат още две нови песни – третият дует на Преслава и Борис Дали – „Правено е с друг“ (4 октомври) и соловото парче „Разкрий ме“ (24 октомври). На 7 декември с ТВ версия се завърта песента „По моята кожа“.

 2013 г.

На 17 януари се появява видеоклип върху трио „Бутилка“ – втората съвместна песен на Преслава с Галена и четвъртата с Борис Дали. На 27 януари в Интернет излиза първата солова песен за годината – „Ти да видиш“. В средата на юли Пайнер представя новите си пет диска от поредицата Златните хитове на Пайнер. Преслава излиза под номер 16 и съдържа 10-те най-емблематични хита на певицата. На 17 юли с видеоклип е промотирана лятната песен на Преслава – „Скоро“. Само няколко седмици по-късно е реализиран един дългоочакван проект – съвместната песен на Преслава с Анелия – „Няма да съм друга“, която се появява на 7 август. Следващата самостоятелна песен на певицата е със заглавие „Режим неприлична“ и е представена на 28 ноември на концерта по случай рождения ден на Планета ТВ.

 2014 г.

На 14 февруари излиза видеоклипът към песента „Режим неприлична“. Само седмица по-късно непредвидено в Интернет изтича друга нова песен на Преслава със заглавие „Кажи здравей“. На 9 април с видеоклип е промотирана песента „Пиши го неуспешно“. На 23 април на пазара се появява MP3 компилацията „Хитовете на Преслава“, която съдържа 70 от най-големите хитове в 10-годишната музикална кариера на певицата. Следващата песен на Преслава отново се излъчва по Интернет, появява се на 1 август и е със заглавие „Моето слабо място“. На същата дата стартира лятното турне на фирма Пайнер, в което певицата се включва за седми път. Заедно с видеоклип е представена следващата песен на Преслава – „Повече не питай“, която е в дует с Тони Стораро, и е излъчена премиерно на 23 септември. На 1 декември, на концерта на Телевизия Планета по случай рождения ден на медията, Преслава прави премиера на третата рок балада в кариерата си – „Ако утре ме губиш“. Последната песен, която певицата представя за годината, е озаглавена „Нашето любов е“ и се появява, придружена с видеоклип на 12 декември.

 2015 г.

Творческата година за Преслава започва на 14 февруари, когато е промотиран видеоклипът към баладата „Ако утре ме губиш“, която е представена в края на изминалата година. На 19 март премиерно в ефир се излъчва песента „Нокаут“ – дует на Преслава с Ваня. Първата самостоятелна песен на Преслава за годината – „Аматьорка“, се появява на 5 юни. Премиерата на песента съвпада с появата на видеоклипа. На 11 юни, по случай концерта „25 години Пайнер“, заедно с Анелия, Галена, Деси Слава, Емилия и Цветелина Янева представят нов вариант на добруджанската народна песен „Лале ли си, зюмбюл ли си“. В началото на август е пусната втората дуетна попфолк песен с Галена – „Живей“. Песента остава без видео реализация. В началото на есента Преслава става част от риалити формата Vip Brother по Nova TV. Паралелно с участието на Преслава в предаването, се появява следващата самостоятелна песен на певицата – „На тебе не отказвам“, промотирана с клип на 15 септември. През декември певицата представя още две песни – дуета с Фики – „С теб или с никой“. и соловата „Стига ти“.

 2016 г.

На 9 февруари се появява първата англоезична песен на Преслава и видеоклип към нея – „In Control“, в която тя си партнира със Стефан Илчев. През пролетта на същата година певицата се включва в шоуто за имитации „Като две капки вода“ по Нова ТВ. На 23 март с видеоклип се появява песента „Чуплива и влюбена“. Следващата песен на Преслава е озаглавена „Няма да ти пиша“ и е промотирана на 26 юни, когато певицата празнува рождения си ден. На 22 ноември по случай рождения ден на ТВ Планета певицата промотира песента „Без теб“, а на 14 декември излиза видеото към песента.

 2017 г.

След 5-месечна творческа пауза, на 5 май излиза видеоклипът към първата песен за годината – „Пада звезда“. На 9 август Преслава представя дуета с Джена – „Тук жена му пази“. На 1 ноември, с рекордна гледаемост, в ефир стартира видеоклипът към „Не се изтриваш“.

 2018 г.

На 16 февруари е премиерата на видеоклипа към първата песен на Преслава за годината – „Обратно в играта“ На 24 април Преслава и сръбският изпълнител Драган Коич Кеба промотират видео към дуета си със заглавие „Bogovi zemljom hode“. На 28 септември певицата представя последния си проект за годината – „Да гори в любов“.

През 2018 г. сменя и рожденото си лично име от Петя на Преслава.

 2019 г.

Първата песен на Преслава за годината – „Изтрезняваш ли“, се появява придружена с видеоклип на 14 февруари. На 19 юли певицата прави двойна премиера на дългоочаквания летен сингъл и клип към него – „Пиян“. На 9 септември е факт седмият самостоятелен албум на Преслава, който е озаглавен „Да гори в любов“. Албумът съдържа пет нови песни, от които в хит се превръщат песните „Не те забравям“ и „Не идвай“. На 22 октомври Преслава и Галин представят дуетната си песен „Така ни се пада“.

 2020 г.

Първата и единствена песен на Преслава за годината – „Беден в сърцето“ се появява придружена с видеоклип на 19 юни и мигновено печели сърцата на меломаните.

 2021 г.

След 10 месечно прекъсване, на 29 април 2021 г. Преслава пуска нова песен – „В твоето легло“, която дава сериозна заявка за хит. На 24 юни е факт дуетната песен с Лидия „Горчиви истини“.

Дискография

Студийни албуми 
 Преслава (2004)
 Дяволско желание (2005)
 Интрига (2006)
 Не съм ангел (2007)
 Пази се от приятелки (2009)
 Как ти стои (2011)
 Да гори в любов (2019)

Компилации 
 Преслава - Hit Collection MP3 (2009)
 Златните хитове на Пайнер 16 – Преслава (2013)
 Хитовете на Преслава (2014)

Видео албуми 
 Preslava Best Video Selection (2005)
 Preslava Best Video Selection 2 (2008)

Турнета и самостоятелни концерти 
 Самостоятелно турне
 Преслава — USA Tour (2012)
 Преслава – USA & Canada Tour (2017)
 Преслава и Цеца – Concert (2021)

Концерти зад граница: Гърция, Турция, Северна Македония, Испания, Белгия, Великобритания, Германия, Кипър, Австралия, Швейцария, Норвегия и др.

Награди 
Годишни музикални награди на Телевизия „Планета“

Годишни музикални награди на сп. „Нов Фолк“

Награди на сайт Signal.bg

Годишни музикални награди на радио „Романтика“

Годишни музикални награди на club „Revue“

Награди на фестивал „Охридски трубадури“ – Македония

Награди на фестивал „Валандово“ – Македония

Фестивал „Пирин Фолк“

Фестивал „МонтеФолк“ – Черна гора

Международни музикални награди в Истанбул, Турция

Като две капки вода

Източници

Външни препратки 

 Официален сайт 
 Официален фен-сайт 
 
 
 
 Профил в сайта на Пайнер 
 ReverbNation
 Текстове на най-известните ѝ песни

Български попфолк певици
Певци от Добруджанската фолклорна област
Вегетарианци
Участници в български риалити формати
Родени в Добрич